Oznámenie
Ministerstva financií Slovenskej republiky o uverejnení vzorov odporúčaných tlačív v súvislosti 
s príjmami zo závislej činnosti podľa § 5 zákona č. 595/2003 Z. z. o dani z príjmov v znení 
neskorších predpisov

Referent: Ing. V. Mezeiová, tel.: 02/59 58 34 75                                                 Číslo: MF/023096/2012 - 72
                                                                                                                             Dátum: 7.12.2012 

     Na zabezpečenie jednotného postupu pri používaní tlačív v súvislosti s príjmami zo závislej činnosti podľa § 5 zákona          č. 595/2003 Z. z. o dani z príjmov v znení neskorších predpisov (ďalej len „zákon“) Ministerstvo financií Slovenskej republiky oznamuje:
I.
     
     Ministerstvo financií Slovenskej republiky odporúča zamestnávateľom, ktorí sú platiteľmi dane (ďalej len „zamestnávateľ“), používať od uverejnenia tohto oznámenia nové tlačivo:

 „Vyhlásenie na zdanenie príjmov fyzických osôb zo závislej činnosti podľa § 36 ods. 6 zákona č. 595/2003 Z. z. o dani z príjmov (ďalej len „zákon“)“.

     Zároveň sa použitie vzoru tlačiva vyhlásenia na zdanenie príjmov fyzických osôb zo závislej činnosti, ktoré je prílohou oznámenia Ministerstva financií SR č. MF/028670/2011-72 zo dňa 6.12.2011, akceptuje aj po uverejnení tohto oznámenia.
II.

     Ministerstvo financií Slovenskej republiky odporúča zamestnávateľom používať za zdaňovacie obdobie roku 2013 nové tlačivo:

1.   „Potvrdenie o príjmoch fyzickej osoby zo závislej činnosti, o preddavkoch na daň, o daňovom bonuse na vyživované deti („daňový bonus“) za obdobie (kalendárny rok) 2013“.   

     Použitie vzoru tlačiva potvrdenia o príjmoch fyzickej osoby zo závislej činnosti, o preddavkoch na daň, o daňovom bonuse na vyživované deti za obdobie (kalendárny rok) 2012, ktoré je prílohou oznámenia MF/028670/2011-72 zo dňa 6.12.2011, sa akceptuje aj po uverejnení tohto oznámenia v prípade, že zamestnávateľ neodvádzal za zamestnanca dobrovoľné príspevky na starobné dôchodkové sporenie a bude na tlačive uvedený rok 2013. 

      Zamestnávatelia sú pri vydaní potvrdenia o príjme podľa článku II bodu 1 povinní potvrdiť zamestnancom aj údaje na účely platenia sociálneho poistenia a na účely platenia zdravotného poistenia (§ 39 ods. 5 zákona) v členení podľa vzoru odporúčaného tlačiva:

 2. „Údaje na účely platenia sociálneho poistenia a na účely platenia zdravotného poistenia za rok 2013“. 

     Toto odporúčané tlačivo je súčasťou potvrdenia podľa článku II bodu1 v prípade, ak príjmy v ňom uvedené, zamestnávatelia v zdaňovacom období roku 2013 zamestnancom vyplatili. 

III.

     Ministerstvo financií Slovenskej republiky odporúča daňovníkom v súvislosti s poukázaním sumy 2%, resp. 3% zaplatenej dane z príjmov fyzickej osoby používať za zdaňovacie obdobie roku 2012 nové tlačivo:

1. „Vyhlásenie o poukázaní sumy do výšky 2 % (3%) zaplatenej dane z príjmov fyzickej osoby podľa § 50 zákona          č. 595/2003 Z. z. o dani z príjmov v znení neskorších predpisov, ktorej bolo za zdaňovacie obdobie vykonané ročné zúčtovanie preddavkov na daň z príjmov zo závislej činnosti“.

     Použitie vzoru tlačiva vyhlásenia o poukázaní sumy do výšky 2 % zaplatenej dane z príjmov fyzickej osoby, ktoré je prílohou oznámenia Ministerstva financií SR č. MF/028670/2011-72 zo dňa 6.12.2011, sa akceptuje aj po uverejnení tohto oznámenia. 

IV.

1. Ak zamestnávatelia použijú vlastné tlačivá, Ministerstvo financií Slovenskej republiky odporúča, aby tieto tlačivá obsahovali údaje uvedené vo vzore tlačív, ktoré sú prílohou tohto oznámenia alebo tlačív, ktoré sú prílohou oznámenia uvedeného v článkoch I. až  III. Tlačivo vyhlásenia o poukázaní sumy do výšky 2 % (3 %) zaplatenej dane musí povinne obsahovať údaje podľa § 50 ods. 3 zákona.

2. Odporúčané tlačivá, ktoré sú prílohou tohto oznámenia, uverejňuje Ministerstvo financií Slovenskej republiky aj na webovom sídle: www.finance.gov.sk.                                                 

                                                                                                                            Ing. Adrián Belánik, v. r.
                                                                                                                                generálny riaditeľ
                                                                                                                           sekcie daňovej a colnej